**Είδος κειμένου: σελίδα ημερολογίου**

Το ημερολόγιο είναι ένα **προσωπικό**κείμενο, στο οποίο ο συντάκτης καταγράφει σε τακτική βάση εμπειρίες της ζωής του ή γεγονότα της εποχής, καθώς και τις ενδόμυχές του σκέψεις και συναισθήματα. Συνήθως έχει τη μορφή φιλικού γράμματος, όπου ο συντάκτης στην πραγματικότητα απευθύνεται στον εαυτό του και δεν γράφεται για να διαβαστεί από άλλους ή να δημοσιευτεί - εξαιρούνται βέβαια τα ημερολόγια των συγγραφέων.
Κυριαρχεί το **α΄ πρόσωπο ενικού**, ο γραμματικός χρόνος που χρησιμοποιείται είναι συνήθως ο **ενεστώτας**(εκτός από τα σημεία όπου υπάρχει αφήγηση) και το ύφος είναι **φυσικό**, **οικείο**και **εξομολογητικό**. Η έκτασή του μπορεί να ποικίλλει ανάλογα με το περιεχόμενο και τη διάθεση του συντάκτη.
Η σύγχρονη εκδοχή του ημερολογίου είναι το ηλεκτρονικό ημερολόγιο ή blog (ή και το video blog/vlog που μεταδίδεται από μέσα κοινωνικής δικτύωσης).

**ΕΝΔΕΙΚΤΙΚΗ ΔΟΜΗ ΣΕΛΙΔΑΣ ΗΜΕΡΟΛΟΓΙΟΥ**

* **Ημέρα ή Τόπος, Ημερομηνία**(στοιχισμένα δεξιά)
* **Προσφώνηση**(με κόμμα στο τέλος)

π.χ. *Αγαπημένο/Αγαπητό μου ημερολόγιο,* / *"Χ" μου,*
[όπου "Χ" είναι το όνομα που έχουμε δώσει στο ημερολόγιό μας]

* **Αλλαγή γραμμής & περιθώριο**για την έναρξη παραγράφου

Πολλές φορές στην αρχή απευθυνόμαστε με μια σύντομη πρόταση στο ημερολόγιο, όπως θα κάναμε αν ήταν φίλος/-η μας.

π.χ. *έχω λίγο καιρό να σου γράψω, αλλά μη μου κρατάς κακία, είχα πολλές υποχρεώσεις για το σχολείο* / *δεν μπορείς να φανταστείς τι συνέβη σήμερα στο σχολείο* κ.ά. παρόμοια

* **Ανάπτυξη του θέματος**

Περιλαμβάνει 1-2 σωστά δομημένες παραγράφους. Συχνά η πρώτη παράγραφος περιέχει την **αφήγηση**ενός περιστατικού/ιστορίας (χρονολογική σειρά γεγονότων) και η δεύτερη τα **σχόλια**, τις **σκέψεις**και τα **συναισθήματά**μας. Συνήθως όμως τα παρουσιάζουμε παράλληλα, δηλαδή έπειτα από κάθε γεγονός, στο πλαίσιο της αφήγησης, ακουλουθεί κάποιο σχόλιο, σκέψη ή συναίσθημα. Κατά την ανάπτυξη συνηθίζεται να απευθυνόμαστε στο ημερολόγιο και να ζητάμε τη γνώμη του.

* **Αποφώνηση**(κανονικά στην επόμενη γραμμή)

Αφού ολοκληρώσουμε την ανάπτυξη, αναφέρουμε μία αιτία για τη διακοπή της επικοινωνίας ή ζητάμε μία γενικότερη συμβουλή.

π.χ. *Αυτά είχα να σου πω. Τώρα, δυστυχώς, σ' αφήνω, γιατί πρέπει να συνεχίσω το διάβασμα...* / *Τι λες κι εσύ, αγαπητό ημερολόγιο; Μακάρι να μπορούσες να με συμβουλέψεις! Καληνύχτα.* / *Σου τα είπα και ηρέμησα. Αχ, ας με καταλάβαιναν και οι γονείς μου όπως εσύ!* κ.ά. παρόμοια

* **Όνομα**

Αν και πρακτικά δεν είναι απαραίτητο, συνήθως κλείνουμε με το μικρό όνομά μας σε ξεχωριστή γραμμή, όπως κάνουμε και σε ένα φιλικό γράμμα.

**Επισήμανση:**Στις επίσημες σχολικές εξετάσεις αποφεύγουμε στο τέλος να γράψουμε το όνομά μας - χρησιμοποιούμε ένα αρχικό, ένα ψευδώνυμο ή γράφουμε τη λέξη ΟΝΟΜΑ.